
Sadržaj generiran umjetnom inteligencijom može biti netočan.]       
             REPUBLIKA HRVATSKA
OPĆINSKO DRŽAVNO ODVJETNIŠTVO 
     U VELIKOJ GORICI
Velika Gorica, Trg kralja Tomislava 36

Broj: A-102/2026
Velika Gorica, 14. srpnja 2026. 



       -N A C R T -

Na temelju članka 53. stavka 1. Zakona o državnom odvjetništvu (''Narodne novine'' broj 67/2018., 21/2022. i 136/2025.), članka 7. stavka 1. Poslovnika državnog odvjetništva (''Narodne novine'' broj 128/2019. i 56/2026.) i članka 15. stavka 2. Zakona o javnoj nabavi (''Narodne novine'' broj 120/2016., 114/2022. i 48/2026., dalje u tekstu: Zakon o javnoj nabavi), općinska državna odvjetnica u Općinskom državnom odvjetništvu u Velikoj Gorici donosi

    PRAVILNIK
O PROVEDBI POSTUPAKA JEDNOSTAVNE NABAVE


OPĆE ODREDBE

Članak 1.
1) Ovim Pravilnikom uređuje se postupak nabave roba, usluga i radova za potrebe Općinskog državnog odvjetništva u Velikoj Gorici, kao naručitelja, čija je procijenjena vrijednost manja od 50.000,00 eura bez PDV-a za robu i usluge, odnosno manja od 100.000,00 eura bez PDV-a za radove.
2) Odredbe ovog Pravilnika na odgovarajući se način primjenjuju i na provedbu projektnih natječaja procijenjene vrijednosti manje od 50.000,00 eura bez PDV-a, u slučaju da Općinsko državno odvjetništvo u Velikoj Gorici bude imalo potrebu za njihovom provedbom.
3) Izrazi koji se upotrebljavaju u ovom Pravilniku i imaju rodno značenje upotrebljavaju se neutralno i odnose se jednako i na muški i ženski spol.
4) Na pojmove propisane ovim Pravilnikom na odgovarajući način primjenjuju se pojmovi propisani Zakonom o javnoj nabavi.


NAČELA
Članak 2.
1) Prilikom provođenja postupaka jednostavne nabave prema ovom Pravilniku, Općinsko državno odvjetništvo u Velikoj Gorici, kao naručitelj, obvezno je poštovati temeljna načela utvrđena Zakonom o javnoj nabavi: načelo slobode kretanja robe, načelo slobode poslovnog nastana i načelo slobode pružanja usluga, te načela koja proizlaze iz navedenih načela, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
2) Nabava ne smije biti osmišljena s namjerom izbjegavanja primjene Zakona o javnoj nabavi ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj.
3) Naručitelj je dužan provoditi jednostavnu nabavu robe, usluga i radova s pažnjom dobrog gospodarstvenika, osiguravajući učinkovito, ekonomično, svrhovito i racionalno trošenje javnih sredstava.

KOMUNIKACIJA NARUČITELJA I GOSPODARSKIH SUBJEKATA
Članak 3.
1) U provedbi postupaka jednostavne nabave procijenjene vrijednosti jednake ili manje od 15.000,00 eura bez PDV-a koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ako je potrebno, osim ako se postupak provodi putem modula jednostavne nabave u EOJN RH.
2) U postupcima jednostavne nabave procijenjene vrijednosti veće od 15.000,00 eura bez PDV-a komunikacija, objava dokumenata i dostava ponuda obavljaju se isključivo elektroničkim sredstvima komunikacije putem modula jednostavne nabave u EOJN RH.
3) Iznimno od stavka 2. ovoga članka, dio komunikacije može se odvijati neelektroničkim sredstvima (poštom ili osobnom dostavom) ako je to nužno zbog tehničke naravi predmeta nabave (dostava uzoraka, maketa, specifičnih nacrta i sl.) ili u slučaju tehničke nedostupnosti sustava EOJN RH.

IZUZEĆA OD PRIMJENE
Članak 4.

1) Odredbe ovog Pravilnika ne primjenjuju se na akte i troškove koji su izuzeti od primjene Zakona o javnoj nabavi, kao ni na specifične troškove poslovanja Općinskog državnog odvjetništva u Velikoj Gorici za koje zbog pravne naravi ili svrhe nije moguće ili uobičajeno prikupljati ponude.
2) Ovaj Pravilnik ne primjenjuje se na:
- ugovore o djelu za specifične poslove vanjskih suradnika koji se ne mogu izvršiti u sklopu redovnog rada, te druge ugovore o angažmanu osoba prema posebnim propisima,
- pravne usluge koje su izuzete od primjene sukladno odredbama Zakona o javnoj nabavi (usluge pravnog zastupanja u postupcima pred sudovima, tribunalima ili drugim javnim tijelima, te s njima povezane usluge pravnog savjetovanja),
- troškove sudskih i upravnih postupaka (javnobilježničke usluge i naknade, stvarni troškovi u postupcima pred sudovima i javnim tijelima, naknade i troškovi svjedoka, naknade za rad privremenih zastupnika imenovanih u postupcima i sl.),
- troškove po nalozima u postupcima (usluge sudskih vještaka, sudskih tumača, ovlaštenih prevoditelja, troškovi provođenja obdukcija, ekshumacija, toksikoloških i
drugih specijalističkih analiza i vještačenja),
- specifične operativne troškove za koje nije uobičajeno izdavanje ponuda (kotizacije za stručna usavršavanja u organizaciji Pravosudne akademije i drugih tijela, članarine u međunarodnim udruženjima tužitelja/odvjetnika, troškovi reprezentacije, službena putovanja, cestarine, kartična plaćanja, naknade za korištenje državnih registara i baza podataka),
- nabavu stručne literature (knjige, zakoni, elektroničke pravne baze podataka, pretplate na stručne časopise i službena glasila).
3) Bez obzira na izuzeća iz ovoga članka, Općinsko državno odvjetništvo u Velikoj Gorici je dužno pri stvaranju financijskih obveza postupati u skladu s načelima zakonitosti, namjenskog, svrhovitog i ekonomičnog trošenja proračunskih sredstava.

SUKOB INTERESA
Članak 5.
Općinsko državno odvjetništvo u Velikoj Gorici obvezno je poduzeti prikladne mjere kojima se učinkovito sprječavaju, prepoznaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Članak 6.
1) Sukob interesa između Općinskog državnog odvjetništva u Velikoj Gorici, kao naručitelja, i gospodarskog subjekta obuhvaća situacije kada predstavnici Općinskog državnog odvjetništva u Velikoj Gorici ili pružatelja usluga službe nabave koji djeluje u ime Općinskog državnog odvjetništva u Velikoj Gorici, koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik naručitelja istodobno obavlja upravljačke poslove u gospodarskom subjektu, ili
2. ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

2) Predstavnikom naručitelja u smislu ovoga članka smatra se:
1. čelnik
2. član upravnog, upravljačkog i nadzornog tijela naručitelja
3. član stručnog povjerenstva za jednostavnu nabavu
4. druga osoba koja je uključena u provedbu ili koja može utjecati na odlučivanje naručitelja u postupku jednostavne nabave, i
5. osobe iz točaka 1., 2. i 3. ovoga stavka kod pružatelja usluga nabave koji djeluju u
ime naručitelja.
3) Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

Članak 7.
Odredba članka 6. stavka 1. ovoga Pravilnika primjenjuje se na odgovarajući način na
srodnike po krvi u pravoj liniji ili u pobočnoj liniji do četvrtog stupnja, srodnike po tazbini
do drugog stupnja, bračnog ili izvanbračnog druga, bez obzira na to je li brak prestao,
te posvojitelje i posvojenike (u daljnjem tekstu: povezane osobe) predstavnika naručitelja iz članka 6. stavka 2. ovoga Pravilnika.

Članak 8.
Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu članka 6. ovoga Pravilnika.

Članak 9.
Iznimno od odredbi članaka 6. i 7. ovoga Pravilnika, sukob interesa ne postoji ako predstavnik naručitelja iz članka 6. stavka 2. točaka 1. i 2. ovoga Pravilnika ili s njim povezana osoba iz članka 7. ovoga Pravilnika obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.

Članak 10.
1) Predstavnici naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
2) Naručitelj je obvezan na temelju izjava svojih predstavnika:
a) na svojim internetskim stranicama objaviti popis gospodarskih subjekata s kojima je predstavnik naručitelja iz članka 6. stavka 2. točke 1. i 2. ovoga Pravilnika ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
b) u dokumentaciji o nabavi za pojedini postupak jednostavne nabave navesti popis gospodarskih subjekata s kojima je predstavnik naručitelja iz članka 6. stavka 2. u sukobu interesa ili navesti da takvi subjekti ne postoje.

Članak 11.
1) Predstavnik naručitelja iz članka 6. stavka 2. točaka 2. do 5. ovoga Pravilnika obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti čelnika naručitelja.
2) U situaciji iz stavka 1. ovoga članka čelnik naručitelja osigurava da predstavnik naručitelja prestane sa svim aktivnostima u postupku jednostavne nabave, određuje drugu osobu predstavnikom naručitelja koja preuzima aktivnosti izuzetog predstavnika
u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.
3) U slučaju sukoba interesa predstavnika naručitelja iz članka 6. stavka 2. točke 1. ovoga Pravilnika, kao i u slučaju sukoba interesa predstavnika naručitelja iz članka 6.
stavka 2. točaka 2. do 5. ovog Pravilnika čije izuzimanje iz provedbe postupka jednostavne nabave nije moguće ili se izuzimanjem iz stavka 1. ovoga članka ne može
odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave na temelju članka 26. stavka 2. ovoga Pravilnika.

Članak 12.
Ugovor o jednostavnoj nabavi sklopljen protivno odredbama ovog Pravilnika koje se
odnose na sukob interesa je ništetan.

PLAN NABAVE I AKTIVNOSTI KOJE PRETHODE POKRETANJU POSTUPKA  JEDNOSTAVNE NABAVE
Članak 13.
1) Općinsko državno odvjetništvo u Velikoj Gorici za svaku kalendarsku godinu donosi plan nabave, koji treba sadržavati podatke sukladno važećim propisima, te ga ažurira prema potrebi. Plan nabave i sve njegove kasnije promjene moraju se objaviti u EOJN RH.
2) U planu nabave i registru ugovora navode se svi predmeti nabave čija je procijenjena vrijednost, odnosno ugovorena vrijednost jednaka ili veća od 5.000,00 eura bez PDV-a.
3) Registar ugovora i sve njegove kasnije izmjene moraju se objaviti u EOJN RH.
[bookmark: _Hlk235010315][bookmark: _Hlk235010364]4) Postupke jednostavne nabave organizira i provodi općinski državni odvjetnik Općinskog državnog odvjetništva u Velikoj Gorici ili drugi zaposlenik Općinskog državnog odvjetništva u Velikoj Gorici kojeg odlukom ovlasti općinski državni odvjetnik.
5) Služba za materijalno-financijsko poslovanje ili druga ustrojstvena jedinica Općinskog državnog odvjetništva u Velikoj Gorici koja predlaže pokretanje postupka
jednostavne nabave dužna je podnijeti zahtjev za pokretanje postupka jednostavne nabave.
6) Zahtjev mora minimalno sadržavati podatke o predmetu nabave i količini te isti treba biti potpisan od voditelja ustrojstvene jedinice koja predlaže pokretanje postupka jednostavne nabave.
7) Općinski državni odvjetnik Općinskog državnog odvjetništva u Velikoj Gorici ili drugi zaposlenik Općinskog državnog odvjetništva u Velikoj Gorici kojeg odlukom ovlasti općinski državni odvjetnik, nakon zaprimanja zahtjeva, provjerava je li zahtjev u skladu s financijskim planom i planom nabave Općinskog državnog odvjetništva u Velikoj Gorici i o tome obavještava općinskog državnog odvjetnika. Zahtjev odobrava općinski državni odvjetnik.

POSTUPAK JEDNOSTAVNE NABAVE PROCIJENJENE VRIJEDNOSTI DO
15.000,00 EURA BEZ PDV-a
Članak 14.
[bookmark: _Hlk235010461][bookmark: _Hlk235011108]1) Postupak jednostavne nabave za nabavu roba, usluga i radova procijenjene vrijednosti jednake ili manje od 15.000,00 eura bez PDV-a provodi općinski državni odvjetnik Općinskog državnog odvjetništva u Velikoj Gorici ili druga osoba koju ovlasti općinski državni odvjetnik na temelju odobrenog zahtjeva za pokretanje postupka jednostavne nabave.
[bookmark: _Hlk235010502]2) Općinski državni odvjetnik Općinskog državnog odvjetništva u Velikoj Gorici ili druga ovlaštena osoba će zatražiti ponudu jednog ili više gospodarskih subjekata za nabavu roba, usluga i radova iz stavka 1. Ponuda se može zatražiti dostavom poziva na dostavu ponuda ili jednostavnim zahtjevom za dostavu ponude (slanjem upita za dostavu ponude, troškovnika, tehničke specifikacije i sl.).
[bookmark: _Hlk235010548]3) Općinski državni odvjetnik Općinskog državnog odvjetništva u Velikoj Gorici ili druga ovlaštena osoba može poziv na dostavu ponuda objaviti i na internetskoj stranici Općinskog državnog odvjetništva u Velikoj Gorici.
4) Postupak jednostavne nabave iz stavka 1. ovog članka može se provesti i putem modula jednostavne nabave u EOJN RH i to odabirom jednog ili više gospodarskih subjekata kojima upućuje poziv na dostavu ponuda ili putem javne objave.
5) U situacijama hitne nabave roba, usluga i radova ukupne vrijednosti do 1.000,00 eura bez PDV-a ili drugih izvanrednih situacija, postupak se može provesti bez upućivanja poziva na dostavu ponuda i bez izdavanja narudžbenice, uz prethodno odobrenje općinskog državnog odvjetnika ili druga ovlaštena osoba, u kojem slučaju narudžbenicu zamjenjuje račun gospodarskog subjekta. Uz zaprimljeni račun će se sačiniti službena zabilješka, kao prilog izdanom računu, u kojoj se navode razlozi nabave.

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA BEZ PDV-a
Članak 15.
1) Postupak jednostavne nabave robe, usluga ili radova procijenjene vrijednosti veće od 15.000,00 eura bez PDV-a, a manje od 50.000,00 eura bez PDV-a za robu i usluge, odnosno manje od 100.000,00 eura bez PDV-a za radove, pokreće se odlukom o pokretanju postupka jednostavne nabave koju donosi općinski državni odvjetnik na temelju zaprimljenog zahtjeva.
2) U odluci o pokretanju postupka jednostavne nabave općinski državni odvjetnik imenuje stručno povjerenstvo za pripremu i provedbu postupka nabave (dalje u tekstu: stručno povjerenstvo) koje se sastoji od najmanje dvije osobe za pripremu i provedbu postupka jednostavne nabave.
3) Obveze i ovlasti stručnog povjerenstva su:
- priprema postupka nabave: priprema uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, priprema poziva na dostavu ponuda, tehničkih specifikacija, ponudbenih troškovnika i ostalih dokumenata vezanih uz predmet nabave,
- provedba postupka nabave: objava poziva na dostavu ponuda i dokumentacije u modulu jednostavne nabave u EOJN RH, otvaranje pristiglih ponuda kroz sustav, izrada zapisnika o pregledu i ocjeni ponuda, izrada prijedloga odluke o odabiru sukladno kriteriju za odabir i uvjetima propisanima pozivom na dostavu ponuda ili izrada prijedloga odluke o poništenju postupka.
4) Pored podataka o imenovanim članovima stručnog povjerenstva, odluka iz stavka 1. ovog članka mora sadržavati podatke o predmetu nabave, njegovoj količini, procijenjenoj vrijednosti, evidencijski broj iz Plana nabave te poziciji i računu Financijskog plana s koje će se izvršiti plaćanje.

Članak 16.
1) Za nabavu roba, radova i usluga čija je procijenjena vrijednost veća od 15.000,00 eura bez PDV-a, a manja od 25.000,00 eura bez PDV-a za robu i usluge, odnosno manja od 45.000,00 eura bez PDV-a za radove, Općinsko državno odvjetništvo u Velikoj Gorici odabire jednog ili više gospodarskih subjekata kojima upućuje poziv na dostavu ponuda putem modula jednostavne nabave u EOJN RH.
2) Za nabavu robe i usluga čija je procijenjena vrijednost veća od 25.000,00 eura bez PDV-a, a manja od 50.000,00 eura bez PDV-a, te za nabavu radova čija je procijenjena vrijednost veća od 45.000,00 eura bez PDV-a, a manja od 100.000,00 eura bez PDV-a, Općinsko državno odvjetništvo u Velikoj Gorici je obvezno javno objaviti poziv na dostavu ponuda putem javne objave u modulu jednostavne nabave EOJN RH, u kojem svaki zainteresirani gospodarski subjekt može predati ponudu.
3) Iznimno od stavka 2. ovoga članka, Općinsko državno odvjetništvo u Velikoj Gorici nije obvezno provesti postupak jednostavne nabave putem javne objave u modulu jednostavne nabave, već ga provodi sukladno stavku 1. ovoga članka:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
4) Razlozi za primjenu iznimke iz stavka 3. ovoga članka moraju se navesti i obrazložiti u zapisniku o pregledu i ocjeni ponuda i u odluci kojom se postupak završava, a koja se objavljuje u modulu jednostavne nabave EOJN RH.

PREDMET NABAVE
Članak 17.
1) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. Opis predmeta nabave ne smije pogodovati određenom gospodarskom subjektu.
2) Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
3) Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije obnavljanja ugovora.
4) Naručitelj ne smije dijeliti procijenjenu vrijednost predmeta nabave s namjerom izbjegavanja primjene Zakona o javnoj nabavi, ovoga Pravilnika ili izbjegavanja primjene propisanog postupka jednostavne nabave (odnosno obveze provođenja postupka putem modula jednostavne nabave ili javne objave u EOJN RH).

SADRŽAJ POZIVA NA DOSTAVU PONUDA
Članak 18.
1) Poziv na dostavu ponuda mora sadržavati sve potrebne podatke koji gospodarskom
subjektu omogućuju izradu ponude, a osobito:

- naziv, OIB, adresu i kontakt podatak naručitelja,
- podatke o gospodarskim subjektima s kojima je naručitelj u sukobu interesa ili navod da takvi subjekti ne postoje,
- evidencijski broj jednostavne nabave,
- osnovne informacije o predmetu nabave (opis, tehničke specifikacije, količina te uvjete i zahtjeve koje ponuditelji trebaju ispuniti),
- procijenjenu vrijednost predmeta nabave bez PDV-a,
- kriterij za odabir ponude,
- način dostave ponuda,
- primjereni rok za dostavu ponuda,
- primjereni rok za podnošenje zahtjeva za pojašnjenje ili izmjenu poziva na dostavu ponude te primjereni rok za produženje roka za dostavu ponuda u slučaju bitne izmjene poziva na dostavu ponuda,
- rok valjanosti ponude,
- navod je li cijena promjenjiva ili nepromjenjiva, a ako je cijena ponude promjenjiva, naručitelj u pozivu na dostavu ponude određuje način i uvjete izmjene cijene,
- ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe,
- mjesto i rok isporuke robe, pružanja usluga ili izvođenja radova,
- rok, način i uvjete plaćanja,
- podatke o pravnoj zaštiti,
- datum objave poziva u EOJN RH i/ili na internetskoj stranici, ako se javno poziv objavljuje u EOJN RH i/ili na internetskoj stranici.
2) Poziv na dostavu ponuda može sadržavati podatke o traženim jamstvima, uvjete sposobnosti ponuditelja te razloge za isključenje ponuditelja uz odgovarajuću primjenu odredbi Zakona o javnoj nabavi.
3) Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja jedini vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

JAMSTVA
Članak 19.
1) Naručitelj može u postupku jednostavne nabave zahtijevati od gospodarskog subjekta dostavu jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku, jamstva o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti ili drugo odgovarajuće jamstvo, ako je to razmjerno predmetu nabave, procijenjenoj vrijednosti, trajanju ugovora i rizicima izvršenja.
2) U pozivu odnosno dokumentaciji o nabavi naručitelj mora jasno odrediti vrstu jamstva, iznos, rok valjanosti, oblik, uvjete aktiviranja, način dostave i uvjete vraćanja jamstva.
3) Ako se postupak provodi putem EOJN RH, dostava, evidentiranje i provjera jamstava provode se u skladu s mogućnostima EOJN RH i uvjetima određenima u pozivu odnosno dokumentaciji o nabavi.

ROK ZA DOSTAVU PONUDA
Članak 20.
1) Način dostave ponude određuje se u pozivu na dostavu ponuda i ovisi o karakteristikama predmeta nabave.
2) Rok za dostavu ponuda iznosi u pravilu najmanje 5 dana od dana zaprimanja poziva na dostavu ponuda, odnosno od dana objave poziva na dostavu ponuda u EOJN RH.
Iznimno, za nabave procijenjene vrijednosti do 15.000,00 eura bez PDV-a koje se provode putem elektroničke pošte, rok za dostavu ponuda može biti i kraći od 5 dana, ako je kraći rok objektivno dovoljan za izradu i dostavu ponuda.

OTVARANJE, PREGLED I OCJENA PONUDA
Članak 21.
1) Ponude zaprimljene u roku za dostavu ponuda otvaraju se nakon roka za dostavu ponuda, pregledavaju i ocjenjuju na temelju uvjeta i zahtjeva iz poziva na dostavu ponuda.
2) Otvaranje ponuda nije javno.

Članak 22.
1) Prilikom pregleda i ocjene ponuda sastavlja se Zapisnik o pregledu i ocjeni ponuda u koji se unose osnovni podaci o postupku: naziv gospodarskih subjekata kojima je poslan poziv na dostavu ponuda, broj zaprimljenih ponuda, naziv ponuditelja, cijene ponuda, rangiranje ponuda, prijedlog odluke uz obrazloženje te ostali bitni podaci potrebni za odabir najpovoljnije ponude.
2) Ako je na temelju poziva na dostavu ponuda u postupcima iznad 15.000,00 eura bez PDV-a pristigla samo jedna ponuda koja ujedno ispunjava sve uvjete i zahtjeve, Zapisnik o pregledu i ocjeni ponuda ne mora sadržavati obrazloženje analize ponuda.
3) Tijekom pregleda i ocjene ponuda može se od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.
4) Za postupke jednostavne nabave iz članka 16. ovog Pravilnika, Zapisnik o pregledu i ocjeni ponuda se objavljuje u modulu jednostavne nabave EOJN RH istodobno s odlukom kojom se postupak završava.
5) Za postupke jednostavne nabave iz članka 14. ovog Pravilnika koji se ne provode putem EOJN RH, preslika Zapisnika se dostavlja ponuditeljima isključivo na njihov pisani zahtjev.

Članak 23.
1) Zapisnik o pregledu i ocjeni ponuda za jednostavnu nabavu čija je procijenjena vrijednost do 15.000,00 eura bez PDV-a potpisuje općinski državni odvjetnik Općinskog državnog odvjetništva u Velikoj Gorici ili druga ovlaštena osoba za provedbu postupka te predlaže općinskom državnom odvjetniku donošenje odluke o odabiru ili odluke o poništenju postupka.
2) Zapisnik o pregledu i ocjeni ponuda za jednostavnu nabavu čija je procijenjena vrijednost veća od 15.000,00 eura bez PDV-a, a manja od 50.000,00 eura bez PDV-a
za robu i usluge, odnosno manja od 100.000,00 eura bez PDV-a za radove, potpisuje
stručno povjerenstvo te predlaže općinskom državnom odvjetniku donošenje odluke o odabiru ili odluke o poništenju postupka jednostavne nabave.
3) Odluku o odabiru najpovoljnije ponude ili poništenju postupka jednostavne nabave
donosi općinski državni odvjetnik.
4) U postupcima jednostavne nabave roba, usluga i radova procijenjene vrijednosti do
15.000,00 eura bez PDV-a kada je zatražena i zaprimljena jedna ponuda koja udovoljava svim traženim uvjetima neće se sastaviti zapisnik o pregledu i ocjeni ponuda niti će se donijeti odluka o odabiru, nego će se u primjerenom roku sklopiti ugovor s ponuditeljem, odnosno izdati narudžbenica.
KRITERIJ ZA ODABIR PONUDA
Članak 24.
1) Kriterij odabira je najniža cijena ili ekonomski najpovoljnija ponuda.
2) Ako je kriterij za odabir ponude cijena ponude, ponude se rangiraju prema cijeni ponude bez poreza na dodanu vrijednost.
3) U pozivu na dostavu ponuda mora biti naveden kriterij odabira, a u slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojeg će se ponuda bodovati (primjerice kvaliteta, tehnička i estetska vrijednost, organizacija i kvalifikacija osoblja i slično) te način njihova bodovanja.
4) U postupku nabave naručitelj je dužan odbiti ponudu ponuditelja ako utvrdi da je ponuđena cijena:
- veća od 25.000,00 eura bez PDV-a za nabavu roba i usluga, odnosno veća od 45.000,00 eura bez PDV-a za nabavu radova u slučaju da jednostavna nabava nije provođena putem javne objave u modulu jednostavne nabave EOJN RH, osim ako se ne primjenjuju iznimke propisane ovim Pravilnikom ili
- prelazi zakonske pragove za javnu nabavu (jednaka je ili veća od 50.000,00 eura bez PDV-a za robu i usluge, odnosno 100.000,00 eura bez PDV-a za radove).
5) Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz stavka 4. ovog članka, naručitelj takvu ponudu može prihvatiti ako ima ili će imati osigurana sredstva.

ODLUKE NARUČITELJA
 Članak 25.
1) Za odabir ponude je dovoljna jedna pristigla ponuda koja udovoljava svim traženim uvjetima iz poziva na dostavu ponuda.
2) Odluka o odabiru najpovoljnije ponude obvezno sadrži:
 - podatke o naručitelju,
 - predmet nabave za koji se donosi odluka,
 - cijenu odabrane ponude i naziv ponuditelja čija je ponuda odabrana,
 - uputu o pravnoj zaštiti (za postupke iznad 15.000,00 eura bez PDV-a),
 - datum donošenja i potpis odgovorne osobe.
3) Odluka o odabiru najpovoljnije ponude za jednostavnu nabavu roba, usluga i radova procijenjene vrijednosti do 15.000,00 eura bez PDV-a ne sadrži obrazloženje.
4) Naručitelj će nakon donošenja Odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu odluku o odabiru ili, ako postoje razlozi, poništiti postupak nabave ako prvotno odabrani ponuditelj:
1. nije dostavio izjavu o produženju roka valjanosti ponude i jamstvo za ozbiljnost ponude,
2. u roku valjanosti odustane od svoje ponude,
3. je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
4. nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
5. je odbio potpisati ugovor o jednostavnoj nabavi ili
6. nije dostavio jamstvo za uredno ispunjenje ugovora, ako je zahtijevano u pozivu na Dostavu ponuda.

 					Članak 26.
1) Općinsko državno odvjetništvo u Velikoj Gorici zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima, te bez posebnog pisanog obrazloženja.
2) Naručitelj je obvezan poništiti postupak jednostavne nabave: ako nije pristigla nijedna ponuda, ako nakon odbijanja ponuda ne preostane nijedna valjana ponuda, ako su sve ponude znatno veće od procijenjene vrijednosti nabave i osiguranih sredstava, ako se utvrdi sukob interesa koji se ne može na drugi način otkloniti i ako je to potrebno radi zaštite javnog interesa.
3) Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.
4) Odluka o poništenju postupka sadrži:
 - podatke o naručitelju,
 - predmet nabave,
 - razlog poništenja,
 - uputu o pravnoj zaštiti (za postupke iznad 15.000,00 eura bez PDV-a),
 - datum donošenja i potpis odgovorne osobe.

Članak 27.
1) Naručitelj će odbiti ponudu ako pregledom i ocjenom ponuda utvrdi da je ponuda nepravilna, neprihvatljiva ili neprikladna.
2) Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je naručitelj utvrdio da je cijena ponude izuzetno niska ili se radi o ponudi ponuditelja koji nije prihvatio ispravak računske pogreške.
3) Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva naručitelja za nabavu, odnosno pragove određene člankom 24. stavkom 4. ovog Pravilnika ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.
4) Neprikladna ponuda je ponuda koja u cijelosti ne odgovara potrebama naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.
5) Ako se ponuda u odnosu na cijenu ili trošak čini izuzetno niska, naručitelj može uz primjenu odgovarajućih odredaba Zakona o javnoj nabavi odbiti ponudu u slučaju da objašnjenje ili dostavljeni dokazi ponuditelja zadovoljavajuće ne objašnjavaju nisku predloženu razinu cijene ili troškova.

Članak 28.
1) Naručitelj je obvezan istovremeno izvijestiti sve ponuditelje koji su dostavili ponudu o rezultatima pregleda i ocjene ponuda dostavom odluke o odabiru ili poništenju.
2) Odluku o odabiru ili poništenju donosi općinski državni odvjetnik u roku od 15 (petnaest) dana od dana otvaranja ponuda, odnosno isteka roka za dostavu ponuda osim ako nije drugačije određeno pozivom na dostavu ponuda.
3) U postupcima jednostavne nabave koji su provedeni u EOJN RH, odluka o odabiru ili poništenju se objavljuje u EOJN RH i smatra se dostavljena svim sudionicima jednostavne nabave istekom dana u kojem je objavljena. U ostalim slučajevima naručitelj obvezan je odluku o odabiru ili poništenju bez odgode dostaviti svim ponuditeljima na dokaziv način. Dostavom odluke o odabiru na dokaziv način ponuditeljima smatra se i njena objava na internetskim stranicama Općinskog državnog odvjetništva. Odluka objavljena na internetskim stranicama mora ostati vidljiva najmanje 15 dana od dana njenog objavljivanja.

  PRAVNA ZAŠTITA
Članak 29.
1) U postupku jednostavne nabave procijenjene vrijednosti do 15.000,00 eura bez PDV-a nije dopušteno ulaganje prigovora ili drugog pravnog lijeka.
2) U postupku jednostavne nabave procijenjene vrijednosti veće od 15.000,00 eura bez PDV-a može se uložiti prigovor protiv odluke o odabiru ili odluke o poništenju postupka.
3) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava.
4) Prigovor se podnosi Općinskom državnom odvjetništvu u Velikoj Gorici u pisanom obliku u roku od 5 dana od dana dostave odluke o odabiru ili odluke o poništenju.
5) Prigovor se dostavlja elektroničkim sredstvima komunikacije putem modula jednostavne nabave u EOJN RH.
6) O prigovoru odlučuje općinski državni odvjetnik u roku od 15 (petnaest) dana od dana zaprimanja prigovora.
7) U postupku jednostavne nabave procijenjene vrijednosti veće od 15.000,00 eura bez PDV-a odluka postaje izvršna:
1. objavom odluke o odabiru u slučaju da je pristigla samo jedna ponuda, odnosno objavom odluke o poništenju kada nije pristigla niti jedna ponuda,
2. istekom roka za prigovor, ako prigovor nije izjavljen,
3. dostavom odluke o prigovoru kojom se prigovor odbacuje, odbija ili se obustavlja postupak, ako je na odluku izjavljen prigovor.

Članak 30.
1) Podnositelj prigovora može odustati od prigovora sve do otpreme odluke o prigovoru.
2) Odustanak od prigovora ne može se opozvati.
3) Ako podnositelj prigovora odustane od prigovora, postupak povodom prigovora će
se obustaviti.

Članak 31.
1) Općinski državni odvjetnik odlučujući o prigovoru može:
- obustaviti postupak povodom prigovora,
- odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljena od neovlaštene osobe,
- odbiti prigovor kao neosnovan,
- usvojiti prigovor te u tom slučaju poništiti odluku ili postupak.
2) Odluka o prigovoru mora biti obrazložena.
3) Odluka o prigovoru objavljuje se u EOJN RH.

              SKLAPANJE UGOVORA O JEDNOSTAVNOJ NABAVI 
                                I IZDAVANJE NARUDŽBENICA

Članak 32.
1) U postupku jednostavne nabave procijenjene vrijednosti do 15.000,00 eura bez PDV-a Općinsko državno odvjetništvo u Velikoj Gorici će u primjerenom roku sklopiti ugovor s ponuditeljem čija je ponuda odabrana ili, ovisno o predmetu nabave, izdati narudžbenicu.
2) U postupku jednostavne nabave procijenjene vrijednosti veće od 15.000,00 eura bez PDV-a Općinsko državno odvjetništvo u Velikoj Gorici će s odabranim ponuditeljem sklopiti ugovor o jednostavnoj nabavi nakon izvršnosti odluke o odabiru.
3) Ugovor obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni i ostalim bitnim sastojcima ugovora sukladno Zakonu o obveznim odnosima. Ugovor potpisuje općinski državni odvjetnik.
4) Narudžbenica sadrži sve bitne sastojke ugovora. Narudžbenicu potpisuje općinski državni odvjetnik ili osoba koja je ovlaštena za potpisivanje.

IZMJENE UGOVORA O JEDNOSTAVNOJ NABAVI
Članak 33.
1) Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave ako se time ne mijenja bitno predmet ugovora niti narušavaju načela javne nabave te uz odgovarajuću primjenu članaka 315. – 320. Zakona o javnoj nabavi.
2) Neovisno o pravilima izmjene ugovora, izmjena ugovora o jednostavnoj nabavi nije dopuštena ako bi rezultirala promjenom cijene koja bi:
- za ugovor o jednostavnoj nabavi kojoj je prethodio postupak predviđen za nabave vrijednosti do 15.000,00 eura, prešla vrijednost ugovora od 15.000,00 eura bez PDV-a,
- za ugovor o jednostavnoj nabavi robe i usluga čija je procijenjena vrijednost nabave bila veća od 15.000,00 eura bez PDV-a, a manja od 25.000,00 eura bez PDV-a, prešla vrijednost ugovora od 25.000,00 eura bez PDV-a, a postupak nije proveden javnom objavom u EOJN RH,
- za ugovor o jednostavnoj nabavi radova čija je procijenjena vrijednost nabave bila veća od 15.000,00 eura bez PDV-a, a manja od 45.000,00 eura bez PDV-a, prešla vrijednost ugovora od 45.000,00 eura bez PDV-a, a postupak nije proveden javnom objavom u EOJN RH,
- u svakom slučaju prešla zakonski prag za primjenu javne nabave (jednaka je ili veća od 50.000,00 eura bez PDV-a za robu i usluge, odnosno 100.000,00 eura bez PDV-a za radove).
3) Izmjene ugovora o nabavi naručitelj je obvezan objaviti u registru ugovora u roku od 30 dana od dana izmjene ugovora.
4) Svaka izmjena ugovora mora biti pisano obrazložena i dokumentirana u dokumentaciji postupka.

RASKID UGOVORA
Članak 34.
1) Naručitelj može raskinuti ugovor o nabavi ako gospodarski subjekt ne izvršava ugovorene obveze ili ih izvršava protivno ugovoru.
2) Prije raskida ugovora naručitelj će, ako je to moguće, pisanim putem (e-poštom ili na drugi način) pozvati gospodarskog subjekta da u primjerenom roku otkloni utvrđene nepravilnosti.
3) Ako gospodarski subjekt u ostavljenom roku ne otkloni nepravilnosti, naručitelj može donijeti odluku o raskidu ugovora.

POHRANA DOKUMENTACIJE
Članak 35.
Svu dokumentaciju nastalu u provedbi postupka jednostavne nabave po ovom Pravilniku naručitelj je obvezan čuvati najmanje četiri godine od završetka postupka.

PRAĆENJE IZVRŠENJA I IZVJEŠTAVANJE
Članak 36.
1) Ustrojstvena jedinica Općinskog državnog odvjetništva u Velikoj Gorici koja je podnijela zahtjev za jednostavnu nabavu dužna je pratiti izvršenje izdane narudžbenice/sklopljenog ugovora od izdavanja/potpisivanja do izvršenja svih obveza.
2) U slučaju potrebe za izmjenom ugovora ili raskidom ustrojstvena jedinica koja je podnijela zahtjev za jednostavnu nabavu dužna je pravovremeno pisanim putem izvijestiti općinskog državnog odvjetnika Općinskog državnog odvjetništva u Velikoj Gorici ili drugu osobu koju je ovlastio općinski državni odvjetnik o potrebi sklapanja dodatka ili raskida ugovora.
3) Evidenciju o izdanim narudžbenicama i sklopljenim ugovorima vodi Služba za materijalno-financijsko poslovanje.
4) Financijsku realizaciju izdane narudžbenice odnosno sklopljenog ugovora prati Služba za materijalno-financijske poslovanje i unosi u registar ugovora.

ZAVRŠNE ODREDBE
Članak 37.
1) Općinsko državno odvjetništvo u Velikoj Gorici će ovaj Pravilnik, kao i njegove izmjene i dopune, objaviti na svojim internetskim stranicama i u EOJN RH.
2) U slučaju izmjena i dopuna Zakona o javnoj nabavi u dijelu koji se odnosi na promjenu vrijednosnih pragova jednostavne nabave, odredbe ovog Pravilnika će se do izmjene odredbi ovog Pravilnika na odgovarajući način primjenjivati na nove vrijednosti pragova.

Članak 38.
1) Ovaj Pravilnik stupa na snagu 1. rujna 2026. godine.
2) Stupanjem na snagu ovog Pravilnika prestaje važiti Pravilnik o provedbi postupka jednostavne nabave broj R-34/2018 od 23. ožujka 2018. godine.

